Skietery op Muldersdrift-kleinhoewe | Maroela Media
Terry-Ann Booyse, woordvoerder van die veiligheidsmaatskappy Drift Reaction cc, het Maandag aan Maroela Media gesê hul Iron Fist Squad is Saterdag in die vroeë oggendure na die kleinhoewe in Gloryweg ontbied nadat die plaasbestuurder in sy gesig geskiet is. "Die man het glo 'n geraas buite die huis gehoor, en is in die gesig geskiet toe hy deur die venster gekyk het," het Booysen gesê.
Vier gewapende mans het deur dieselfde venster toegang tot die huis bekom en dit geplunder. Hulle het glo met waardevolle items en 'n kluis met 'n vuurwapen gevlug.
Paramedici van Quick Response Service het die plaasbestuurder in 'n kritieke toestand na 'n nabygeleë hospitaal geneem. Teen Maandagmiddag was sy toestand kritiek, maar stabiel.
"Die eenheid en die polisie het later die oggend die gebied vir meer leidrade gefynkam toe hulle op 'n man se liggaam afgekom het."
Daar word vermoed dat die oorledene die plaasbestuurder se vriend is, en dat hulle by mekaar was tydens die aanval. "Dit is nog nie bekend of die oorledene probeer vlug en toe in sy rug geskiet is, en of hy in die huis geskiet is en daar ineengestort het nie."
Die Muldersdrift-polisie ondersoek die voorval. Die slagoffers se name en ouderdomme is nog nie bekend gemaak nie.